सोर-पिथौरागढ़ में प्रचलित इस उत्‍सव के ऐतिहासिक अतीत के विषय में माना जाता है कि इस का उत्‍सव के आधार हैं नेपाल में प्रचलित जातें (यात्राएं), यथा महेन्‍द्रनाथ रथजात्रा, गायजात्रा, इन्‍द्रजात्रा, पंचाली भैरवजात्रा, गुजेश्‍वरी जात्रा, चकनदेवजात्रा, घोड़ाजात्रा, बालजूजात्रा आदि। जनश्रुति के अनुसार पिथौरागढ़ में इस यात्रा जात्रा उत्सव का प्रारम्भ राजा पिथौराशाही के समय में नेपाल की इन्द्रजात्रा (पुरातन इन्द्रध्वज यात्रा) के अनुरूप पर वहां से आने वाले चार महर भाइयों के द्वारा कुमौड़ ग्राम में किया गया था जो कि अभी भी इसका प्रमुख केन्द्र है। इसे प्रारम्भ करने वाले महर भाइयों के सम्बन्ध में कहा जाता है कि वे बड़े वीर थे। जब वे यहां आये थे तो उस समय यहां पर एक नरभक्षी शेर का आंतक छाया हुआ था। राजा की ओर से इस हिंसक शेर को मारने वाले को मुंहमांगा पुरस्कार दिये जाने की घोषणा से प्रेरित होकर उन्होंने इसे मार डाला। इस पर अपनी घोषणा के अनुसार राजा ने इन्हें चण्डाक में बुलाके उनका भव्य सम्मान किया तथा उन्हें मनचाहा पुरस्कार मांगने को कहा। कहा जाता है इनमें से सबसे बड़े भाई कुंवरसिंह कुरमौर ने चण्डाक की चोटी पर खड़ा होकर चारों ओर देखकर कहा कि यहां से जितनी भूमि मुझे दृष्टिगोचर हो रही है वह मुझे दे दी जाय। अपने वचनानुसार राजा ने वहा सारा क्षेत्र उसे दे दिया। माना जाता है कि कुमौड़ का यह नाम महर कुरमौर के नाम पर ही पड़ा है। अन्य भाइयों में से चहज सिंह ने चेंसर का, जाखन सिंह ने जाखनी का तथा बिणसिंह ने बिण का क्षेत्र मांग लिया था। अतः इस क्षेत्रों के नामों का आधार भी यही व्यक्तिनाम माने जाते हैं।